補和李季允去秋所寄凌霄觀詩
作者：魏了翁
朝代：宋

paragraphs: 天高山圍坐，露下月滿樓。
其間倚闌人，古今入雙眸。
戒哉後時懊，迨此先民憂。
匪緣冀求魚，懼易或喪牛。
瞬息起萬夫，朝暮食千頭。
金湯蔽遮地，我豈爲一州。
餘力事層觀，翬飛半空浮。
簾開六合曉，杯納萬頃秋。
燈火背城市，煙霖俯林洲。
遐睎到冥鴻，吟思追馴鷗。
寄聲鶴山我，奪目珊瑚鈎。
因思去年夏，狂魂晝羣遊。
婪酣飽溪壑，磊砢豐渠酋。
諸公正錯愕，如築于道謀。
微君且柔之，尚保國邑不。
岌嶪變怗妥，嚬呻起懽謳。
宜恢奇傑觀，快此夷懌酬。
獨憂解成緩，萬古同一流。
君毋觀上遊，觀上增嘆愁。
南有壺聚𣟄，西有耕耡耰。
北有不庭方，東有不寧侯。
君看此風景，便謂無事休。
天心果何如，年運不我留。
相期懋明德，事業貫顯幽。